


Χαιρετισμός του Προέδρου της Βουλής των Ελλήνων, κ. Νικήτα Κακλαμάνη, στην 30η επετειακή συνέλευση της Παγκόσμιας Διακοινοβουλευτικής Ένωσης Ελληνισμού

Αξιότιμε κύριε Πρόεδρε της Παγκόσμιας Διακοινοβουλευτικής Ένωσης Ελληνισμού,
Αξιότιμα μέλη της ΠαΔΕΕ, 
Εκλεκτοί προσκεκλημένοι,
Κυρίες και κύριοι,

Με ιδιαίτερη χαρά και τιμή απευθύνω τον χαιρετισμό της Βουλής των Ελλήνων με την ευκαιρία της συμπλήρωσης τριάντα ετών από την ίδρυση της Παγκόσμιας Διακοινοβουλευτικής Ένωσης Ελληνισμού, ενός θεσμού που, επί τρεις δεκαετίες, υπηρετεί με συνέπεια τον οικουμενικό Ελληνισμό, ενισχύοντας τους δεσμούς μεταξύ της ιστορικής πατρίδας και των εκλεγμένων εκπροσώπων ελληνικής καταγωγής στα κοινοβούλια όλου του κόσμου.
Η επέτειος αυτή αποτελεί σταθμό αναστοχασμού αλλά και αναγνώρισης μιας πορείας που χαρακτηρίζεται από συνέχεια, θεσμική ωριμότητα και ουσιαστική προσφορά.

 Από την ίδρυσή της, η ΠαΔΕΕ διαμόρφωσε ένα ισχυρό δίκτυο κοινοβουλευτικής συνεργασίας, το οποίο υπηρέτησε με συνέπεια την ενότητα του απανταχού Ελληνισμού, την προαγωγή του δημοκρατικού διαλόγου και την προβολή των διαχρονικών αξιών του ελληνικού πολιτισμού.

Η Βουλή των Ελλήνων αποδίδει διαχρονικά ιδιαίτερη σημασία στην κοινοβουλευτική διπλωματία, αναγνωρίζοντας ότι, σε έναν κόσμο σύνθετων γεωπολιτικών εξελίξεων και πολλαπλών προκλήσεων, ο διάλογος μεταξύ των κοινοβουλίων αποτελεί πολύτιμο εργαλείο για την οικοδόμηση σχέσεων εμπιστοσύνης, την προώθηση της ειρήνης και την εμπέδωση του σεβασμού προς το Διεθνές Δίκαιο, τα ανθρώπινα δικαιώματα και τις δημοκρατικές αρχές και αξίες.


Στο πλαίσιο αυτό, η συνεργασία της Βουλής των Ελλήνων με την ΠαΔΕΕ αποκτά ιδιαίτερη βαρύτητα.


 Οι βουλευτές ελληνικής καταγωγής, οι οποίοι υπηρετούν τους δημοκρατικούς θεσμούς στις χώρες όπου εκλέγονται, αποτελούν ισχυρούς φορείς διαλόγου και συνεργασίας, ενώ με την παρουσία και την δράση τους αναδεικνύουν την διαχρονική συμβολή του Ελληνισμού στην προαγωγή των οικουμενικών αξιών της δημοκρατίας, της ελευθερίας και της δικαιοσύνης.


Ο απόδημος Ελληνισμός υπήρξε διαχρονικά δημιουργική δύναμη προόδου και εξωστρέφειας. 




Διατηρώντας ζωντανή την γλώσσα, την ιστορική μνήμη και τις πολιτιστικές μας παραδόσεις, οι Έλληνες της Διασποράς λειτουργούν ως πολύτιμοι συνδετικοί κρίκοι μεταξύ της Ελλάδας  και της διεθνούς κοινότητας συμβάλλοντας καθοριστικά στην ενίσχυση της παρουσίας της χώρας μας παγκοσμίως.

H τριακονταετής πορεία της ΠαΔΕΕ επιβεβαιώνει ότι οι ισχυροί θεσμοί οικοδομούνται με βάση την συνέπεια, την συνεργασία και το κοινό όραμα. 


Τιμούμε σήμερα όλους εκείνους που συνέλαβαν την ιδέα της ίδρυσής της, τους πρωτεργάτες που εργάστηκαν για την εδραίωσή της και όλα τα μέλη της που, μέχρι σήμερα, συνεχίζουν να υπηρετούν με αφοσίωση την αποστολή της.


Σε μια εποχή κατά την οποία οι δημοκρατικοί θεσμοί δοκιμάζονται και οι διεθνείς προκλήσεις καθιστούν επιτακτική την ενίσχυση του διαλόγου και της συνεργασίας, η αποστολή της ΠαΔΕΕ αποκτά ακόμη μεγαλύτερη σημασία.


 Η κοινή προσήλωση στις αρχές της δημοκρατίας, του κοινοβουλευτισμού και της διεθνούς νομιμότητας αποτελεί το ασφαλέστερο θεμέλιο για την αντιμετώπιση των προκλήσεων του παρόντος και την διαμόρφωση ενός μέλλοντος ειρήνης, σταθερότητας και ευημερίας.

Η Βουλή των Ελλήνων θα συνεχίσει να στέκεται αρωγός στο έργο της ΠαΔΕΕ, ενισχύοντας κάθε πρωτοβουλία που υπηρετεί την ενότητα του απανταχού Ελληνισμού και προάγει την διεθνή κοινοβουλευτική συνεργασία.


Με την ευκαιρία της συμπλήρωσης τριάντα ετών από την ίδρυσή της, εκφράζω τα θερμά μου συγχαρητήρια προς τη Διοίκηση και τα μέλη της Παγκόσμιας Διακοινοβουλευτικής Ένωσης Ελληνισμού και εύχομαι ολόψυχα να συνεχίσει την επιτυχημένη πορεία της με το ίδιο όραμα, τον ίδιο δημιουργικό οίστρο και την ίδια προσήλωση στις αρχές και οικουμενικές αξίες που υπηρετεί από την πρώτη ημέρα της ίδρυσής της.

Σας ευχαριστώ.

